নিউজ ডেস্ক : চট্টগ্রামে গ্যাসের প্রিপেইড মিটারের প্রথম পাইলট প্রকল্পের কাজ শুরু হবে নাসিরাবাদ হাউজিং সোসাইটি এবং খুলশী আবাসিক এলাকা থেকে। আগামী বছরের প্রথম পর্যায়ে পাইলট প্রকল্পে তিন হাজার প্রিপেইড মিটার বসানো হবে। পর্যায়ক্রমে নাসিরাবাদ, খুলশী, চান্দগাঁও, চকবাজারসহ আশপাশের এলাকায় প্রায় ৬০ হাজার আবাসিক গ্রাহকের মাঝে মিটার লাগানো হবে বলে জানিয়েছেন প্রকল্প পরিচালক। সরকার ও জাপানি সহযোগিতা সংস্থা- জাইকার যৌথ অর্থায়নে এই প্রকল্পে খরচ হবে ২৪৬ কোটি টাকা। গ্যাসের প্রিপেইড মিটার প্রকল্পটির নাম ‘ন্যাচারাল গ্যাস ইফিসিয়েন্সি প্রজেক্ট’। চট্টগ্রামে গ্যাস বিতরণের দায়িত্বে থাকা সংস্থা কর্ণফুলী গ্যাস ডিস্ট্রিবিউশন কোম্পানি লিমিটেড এই প্রকল্প বাস্তবায়নের দায়িত্বে আছে। গ্যাসের প্রিপেইড মিটারে গ্রাহকদের বর্তমান বিল থেকে কম আসবে। গ্রাহক বান্ধন হবে প্রিপেইড মিটার। গ্যাসের ক্রমবর্ধমান চাহিদার বিপরীতে কমছে মজুদ। অন্যদিকে বাসাবাড়ি, কল-কারখানায় অপচয় হচ্ছে গ্যাস। তাতে বাড়ছে সংকট। তবে ব্যবহারে অপচয় ঠেকানো এবং গ্রাহক সেবা নিশ্চিত করতেই চট্টগ্রামে বসছে গ্যাসের প্রিপেইড মিটার। প্রথম পর্যায়ে ৬০ হাজার আবাসিক গ্রাহককে আনা হবে এই কার্যক্রমের আওতায়। পর্যায়ক্রমে মিটার পাবেন সব গ্রাহক।